Covid-19 se gevolge op oudits en ouditeurs - Corona Krisissentrum
Tuis / COVID-19 / Covid-19 se gevolge op oudits en ouditeurs
Covid-19 se gevolge op oudits en ouditeurs
Die Covid-19-pandemie het 'n invloed op byna alle vlakke van die samelewing en ekonomie, insluitend op oudits en ouditeurs.
Volgens die Onafhanklike Reguleringsraad van Ouditeure (Irba) kan Covid-19 die finansiële verslagdoeningsproses van ondernemings beïnvloed, wat beteken ouditeure moet proaktief met kliënte in gesprek tree om te bepaal of dit wel 'n impak op die kliënt se verslagrooster en die ouditproses gaan hê.
Die Instituut vir Geoktrooieerde Rekenmeesters in Engeland en Wallis (ICAEW) meen die Covid-19-pandemie sal in die afsienbare toekoms waarskynlik 'n beduidende invloed op die ouditverslae van die finansiële jaarstate van maatskappye hê.
Daar word voorsien dat die Covid-19-krisis meer gewysigde oudit-opinies tot gevolg sal hê. 'n Gewysigde oudit-opinie kan onder meer gegee word wanneer daar 'n fout is, 'n meningsverskil oor 'n spesifieke aangeleentheid bestaan, of 'n gebrek aan voldoende ouditbewyse op 'n spesifieke gebied van die finansiële state is.
Volgens Irba is daar verskeie ander moontlike gevolge wat Covid-19 op oudits kan hê. Dit sluit in risiko-assessering. Met die Covid-19-uitbreking sal ouditeurs moontlik die risiko's van wesenlike wanvoorstelling van die finansiële state moet heroorweeg aangesien die inligting waarop die aanvanklike risiko-assessering gegrond was, dalk verander het.
Covid-19 gaan ook moontlik 'n impak hê op ouditbewyse. Weens die reisbeperkings en bedrywighede wat aangepas is as gevolg van die pandemie, kan dit beteken dat ouditeurs nie maklik toegang tot kliënte se persele sal kan kry om ouditprosedures uit te voer of voldoende en behoorlike ouditbewyse bymekaar te kry nie.
Die Covid-19-pandemie gaan en kan 'n beduidende impak op sommige ondernemings se ekonomiese toestande hê. Volgens Irba is voorbeelde hiervan die ontwrigting van sakebedrywighede, onderbreekte voorsieningskettings en onsekerheid oor die waardasie van bates. Dit sal 'n invloed hê op die kontantvloei en/of die geprojekteerde finansiële inligting van die entiteit. Volgens Irba kan dit weer 'n invloed hê op die beoordeling van die vermoë van die onderneming om as 'n lopende saak te kan bly voortbestaan.
Ouditeure kan volgens Irba ook die impak van Covid-19 in ag neem ten opsigte van die verantwoordelikhede van ouditeurs met betrekking tot rekeningkundige ramings, insluitend ramings vir billike waarde en verwante openbaarmakings by die oudit van finansiële state.
ICAEW is van mening dat Covid-19 waarskynlik ouditverslae op verskillende maniere vir verskillende verslagtydperke sal beïnvloed. Vir Desember 2019-jaareindes word byvoorbeeld verwag dat daar meer wesenlike onsekerhede met betrekking tot 'n lopende saak sal wees. Vir Maart 2020- en latere jaareindes word gewysigde ouditmenings verwag vanweë omvangsbeperkings.
Irba: https://www.irba.co.za/news-headlines/press-releases/irba-shares-guidance-with-auditors-on-the-implications-of-covid-19-on-audits-and-auditors?Reference_ID=65949047 en https://www.irba.co.za/upload/Newsletter%20-%20Corona%20Virus.pdf
ICAEW: https://www.icaew.com/insights/viewpoints-on-the-news/2020/apr-2020/coronavirus-understanding-audit-reports